LV Eiropas Savienības Oficiālais Vēstnesis L 121/1

KOMISIJAS REGULA (ES) 2018/685

(2018. gada 3. maijs),

ar ko attiecībā uz abamektīna, alus, fluopirama, fluksapiroksāda, maleīnhidrazīda, sinepju sēklu pulvera un teflutrīna maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un IV pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu un 14. panta 1. punkta a) apakšpunktu,

tā kā:

(1) Abamektīna un maleīnhidrazīda maksimālie atlieku līmeņi (MAL) ir noteikti Regulas (EK) Nr. 396/2005 II pielikumā. Fluopirama, fluksapiroksāda un teflutrīna MAL ir noteikti minētās regulas III pielikuma A daļā. Attiecībā uz alu un sinepju sēklu pulveri konkrēti MAL netika noteikti, un šīs vielas netika iekļautas minētās regulas IV pielikumā, tāpēc attiecībā uz tām ir spēkā minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(2) Ievērojot procedūru saistībā ar atļauju darbīgo vielu abamektīnu saturošu augu aizsardzības līdzekli lietot uz banāniem, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(3) Kas attiecas uz fluopiramu, šāds pieteikums tika iesniegts attiecībā uz anakampserām. Kas attiecas uz fluksapiroksādu, šāds pieteikums tika iesniegts attiecībā uz “tropiskajiem sakņu un bumbuļu dārzeņiem”, “citiem sakņu un bumbuļu dārzeņiem, izņemot cukurbietes”, lielajiem loksīpoliem, “ziedošiem krustziežu dzimtas dārzeņiem”, Briseles kāpostiem, galviņkāpostiem, “salātiem un salātveidīgajiem”, “spinātiem un tiem līdzīgu augu lapām”, lapu cigoriņiem, “garšaugiem un ēdamiem ziediem”, artišokiem, puraviem, “zāļu tējām no saknēm”, “saknēm un sakneņiem” un cigoriņu saknēm. Kas attiecas uz teflutrīnu, šāds pieteikums tika iesniegts attiecībā uz burkāniem.

(4) Saskaņā ar Regulas (EK) Nr. 396/2005 6. panta 2. un 4. punktu tika iesniegts pieteikums par fluksapiroksāda lietošanu uz citrusaugļiem. Pieteikuma iesniedzējs apgalvo, ka Brazīlijā atļautie minētās vielas lietojumi uz šādiem kultūraugiem rada atlieku līmeni, kas pārsniedz Regulā (EK) Nr. 396/2005 noteiktos MAL, un ka jānosaka augstāki MAL, lai novērstu tirdzniecības šķēršļus minēto kultūraugu importam.

(5) Attiecīgās dalībvalstis novērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtēšanas ziņojumus.

(6) Eiropas Pārtikas nekaitīguma iestāde (turpmāk “iestāde”) novērtēja pieteikumus un novērtēšanas ziņojumus, īpaši pārbaudot riskus patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde minētos atzinumus nosūtīja pieteikumu iesniedzējiem, Komisijai un dalībvalstīm un publiskoja tos.

(7) Iestāde pamatotajā atzinumā secināja, ka attiecībā uz fluksapiroksāda lietošanu uz citrusaugļiem iesniegtie dati nav pietiekami, lai visai grupai noteiktu jaunus MAL. Tomēr saskaņā ar spēkā esošajām Savienības vadlīnijām par MAL ekstrapolāciju ir lietderīgi MAL greipfrūtiem noteikt tādu pašu, kāds patlaban ir noteikts apelsīniem. Tāpēc attiecībā uz citrusaugļiem būtu jāsaglabā patlaban spēkā esošie MAL, izņemot MAL greipfrūtiem, kurš būtu jāpalielina līdz 0,3 mg/kg.

(8) Kas attiecas uz visiem pārējiem pieteikumiem, iestāde secināja, ka visas prasības par datiem ir izpildītas un pieteikuma iesniedzēju pieprasītie MAL grozījumi, pamatojoties uz 27 konkrētu Eiropas patērētāju grupu eksponētības novērtējumu, patērētāju drošības ziņā ir pieņemami. Iestāde ņēma vērā jaunākos datus par minēto vielu toksikoloģiskajām īpašībām. Ne eksponētība šīm vielām dzīves laikā, kas rodas, uzturā lietojot visus pārtikas produktus, kuros varētu būt šīs vielas, ne īslaicīga eksponētība tām, kas rodas, uzturā lietojot daudz attiecīgo produktu, neliecina par risku pārsniegt pieļaujamo dienas devu vai akūto references devu.

(9) Attiecībā uz maleīnhidrazīdu iestāde iesniedza secinājumu (3) par šīs darbīgās vielas pesticīdu riska novērtējuma salīdzinošo izvērtējumu. Šajā secinājumā iestāde ieteica paaugstināt MAL kartupeļiem, ķiplokiem, šalotēm un pienam.

(10) Alus un sinepju sēklu pulveris ir apstiprināti par pamatvielām attiecīgi ar Komisijas Īstenošanas regulu (ES) 2017/2090 (4) un Komisijas Īstenošanas regulu (ES) 2017/2066 (5). Nav paredzams, ka minēto vielu lietošanas nosacījumi izraisīs tādu atlieku klātbūtni pārtikai vai barībai paredzētos produktos, kas varētu radīt risku patērētājam. Tāpēc minētās vielas ir lietderīgi iekļaut Regulas (EK) Nr. 396/2005 IV pielikumā.

(11) Balstoties uz iestādes pamatotajiem atzinumiem un secinājumu un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(12) Tāpēc Regula (EK) Nr. 396/2005 būtu attiecīgi jāgroza.

(13) Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II, III un IV pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2018. gada 3. maijā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) EFSA zinātniskie ziņojumi pieejami tiešsaistē: http://www.efsa.europa.eu:

Reasoned opinion on the modification of the existing maximum residue level for abamectin in bananas. EFSA Journal 2017; 15(10):4987 (24 lpp.).

Reasoned opinion on the modification of the existing maximum residue level for fluopyram in purslanes. EFSA Journal 2017; 15(9):4984 (22 lpp.).

Reasoned opinion on the modification of the existing maximum residue levels for fluxapyroxad in various crops. EFSA Journal 2017; 15(9):4975 (30 lpp.).

Reasoned opinion on the modification of the existing maximum residue level for tefluthrin in carrots. EFSA Journal 2017;15(10):5016 (21 lpp.).

(3) Conclusion on the peer review of the pesticide risk assessment of the active substance maleic hydrazide. EFSA Journal 2016;14(6):4492 (22 lpp.).

(4) Komisijas 2017. gada 14. novembra Īstenošanas regula (ES) 2017/2090, ar ko alu apstiprina par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (OV L 297, 15.11.2017., 22. lpp.).

(5) Komisijas 2017. gada 13. novembra Īstenošanas regula (ES) 2017/2066, ar ko sinepju sēklu pulveri apstiprina par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (OV L 295, 14.11.2017., 43. lpp.).